प्रणब मुखर्जी जीवनपर्यन्त एक सच्चे कांग्रेसी रहे हैं। वे भारतीय संविधान और धर्मनिरपेक्षता के मजबूत पक्षधर हैं। फिर, उन्हें एक ऐसे संगठन का निमंत्रण क्यों स्वीकार करना चाहिए, जिसका गठन ही हिन्दू राष्ट्र की स्थापना के लिए हुआ है। इस मुद्दे के दो पहलू हैं। जो लोग मुखर्जी द्वारा संघ का निमंत्रण स्वीकार करने का विरोध कर रहे हैं उनके इस तर्क में दम है कि इससे आरएसएस और उसके विघटनकारी एजेंडे को स्वीकार्यता मिलेगी। दूसरी ओर, यह तर्क भी दिया जा सकता है कि यह एक अवसर है, जिसका इस्तेमाल कर प्रणब मुखर्जी, आरएसएस के विघटनकारी एजेंडे के बारे में अपने विचार देश के सामने रख सकते हैं और संघ के कार्यकर्ताओं को यह चेतावनी दे सकते हैं कि उनके लिए यही बेहतर होगा कि वे हिन्दू राष्ट्रवाद का दामन छोड़ें और भारतीय राष्ट्रवाद की राह पर चलें।